NARIADENIE KOMISIE (ES) č. 1856/2005
zo 14. novembra 2005,
ktorým sa mení a dopĺňa nariadenie (ES) č. 1291/2000, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady za poľnohospodárske výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2358/71 z 26. októbra 1971 o spoločnej organizácii trhu s osivom (1), a najmä na jeho článok 4 ods. 2,
so zreteľom na nariadenie Rady (ES) č. 865/2004 z 29. apríla 2004 o spoločnej organizácii trhu s olivovým olejom a stolovými olivami, ktorým sa mení a dopĺňa nariadenie (EHS) č. 827/68 (2), a najmä na jeho článok 10 ods. 4,
keďže:
(1)
V článku 5 ods. 1 štvrtej zarážke nariadenia Komisie (ES) č. 1291/2000 (3) sa stanovuje, že sa licencia nesmie vyžadovať a nemôže sa predkladať na uskutočnenie činností, ktorých množstvá neprekračujú hodnoty stanovené v prílohe III k tomuto nariadeniu.
(2)
V odvetví osiva sa nariadením Komisie (ES) č. 2081/2004 zo 6. decembra 2004, ktorým sa ustanovujú pravidlá oznamovania informácií potrebných na vykonávanie nariadenia Rady (EHS) č. 2358/71 o spoločnej organizácii trhu s osivom (4), ruší nariadenie Komisie (EHS) č. 1117/79 zo 6. júna 1979, ktorým sa stanovujú produkty v sektore osív, na ktoré sa vzťahuje systém dovozných licencií (5), v dôsledku čoho hybridná kukurica a cirok určené na siatie už nepodliehajú režimu dovozných licencií.
(3)
V odvetví olivového oleja a stolových olív sa v článku 10 ods. 3 nariadenia (ES) č. 865/2004 stanovuje, že v prípade, ak je to na účely sledovania vývoja na trhu potrebné, môže sa vyžadovať licencia na vývoz akéhokoľvek výrobku uvedeného v jeho článku 1 písm. a). V iných prípadoch sa predloženie licencie na vývoz takýchto výrobkov nevyžaduje.
(4)
Príloha III k nariadeniu (ES) č. 1291/2000 by sa mala zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre osivá a Riadiaceho výboru pre olivový olej a stolové olivy,
PRIJALA TOTO NARIADENIE:
Článok 1
Príloha III k nariadeniu (ES) č. 1291/2000 sa mení a dopĺňa takto:
1.
v časti B - odvetvie olejov a tukov - časť s názvom „Vývozná licencia so stanovením náhrady vopred alebo bez takéhoto stanovenia [nariadenie Komisie (ES) č. 2543/95]“ sa ruší;
2.
časť J - odvetvie osív - sa ruší.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. novembra 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. novembra 2005